सहायक वनपाल के तबादले पर हाइकोर्ट ने लगाई रोक
कार्यालय संवाददाता | हिंडौन सिटी
करौलीजिले में कार्यरत सहायक वनपाल के उप क्षेत्र निदेशक(बाघ परियोजना )रणथंभौर, सवाईमाधोपुर की ओर से किए गए तबादले पर राजस्थान उच्च न्यायालय ने रोक लगाते हुए राज्य सरकार एवं वन विभाग को कारण बताओ नोटिस जारी कर जवाब तलब किया है। सहायक वनपाल की ओर से अधिवक्ता विजय पाठक ने उच्च न्यायालय में रिट याचिका दायर कर तबादला आदेश को चुनौती दी थी।
सुनवाई के दौरान अधिवक्ता विजय पाठक ने बताया कि रामरूप मीणा का तबादला वन विभाग ने 10 अक्टूबर 2016 को गलत तरीके से कर दिया। जिसमें प्रार्थी को सहायक वनपाल के स्थान पर,वनपाल के तबादलों के लिए जारी की गई सूची में सम्मिलित किया गया। नियमानुसार प्रार्थी का नाम सहायक वनपाल के लिए जारी सूची में होना चाहिए था। विभाग ने उक्त आदेश विदाउट ड्यू एप्लीकेशन ऑफ माइंड जारी किए हैं। प्रार्थी को वनपाल के पद पर लगाया गया है, जबकि प्रार्थी वास्तव में सहायक वनपाल के पद पर कार्यरत है।
इसके अलावा अधिवक्ता पाठक ने बताया कि आदेश दिनांक 10 अक्टूबर 2016 में याची को ज्वॉइनिंग टाइम भी नहीं दिया गया है, जबकि ज्वॉइनिंग टाइम नियम 1981 के अनुसार यह दिया जाना आवश्यक है। इस पर हाईकोर्ट के जस्टिस वीरेंद्र सिंह सिराधना ने याचिकाकर्ता के तबादला आदेश पर रोक लगा दी है। इसके अलावा अपीलार्थी के संबंध में जारी रिलीविंग आदेशों पर भी रोक लगा दी गई है। हाइकोर्ट ने इस संबंध में अतिरिक्त मुख्य प्रधान वन संरक्षक जयपुर सहित उपवनसंरक्षक करौली को नोटिस जारी कर जवाब मांगा है।
hin_Deva npi_Deva hin_Deva hin_Deva hin_Deva